Harmoniserede standarder: øget gennemsigtighed og retssikkerhed for et fuldt fungerende indre marked

Kommissionen har i dag fremlagt sin første reaktion på Det Europæiske Råds anmodning fra marts 2018 om at vurdere status samt de resterende hindringer og muligheder for et fuldt fungerende indre marked.

Standardisering spiller en vigtig rolle i denne vurdering, navnlig dens rolle i fjernelse af tekniske handelshindringer. Standarder er med til at sikre, at komplementære produkter og tjenesteydelser er interoperable, de letter indførelsen af innovative produkter og opbygger i sidste ende de europæiske forbrugeres tillid til kvaliteten af de produkter og tjenesteydelser, der udbydes i Unionen. I en situation med hurtig teknologisk udvikling, digitalisering af den europæiske økonomi og nye økonomiske tendenser og vækstmodeller spiller standardisering en central rolle for at sikre, at det indre markeds udvikling er fremtidssikret, og at de europæiske forbrugere og virksomheder høster fordelene ved sådanne ændringer.

Europæiske standarder erstatter potentielt modstridende nationale standarder i alle EU's medlemsstater og letter således markedsadgangen for dem, der anvender dem. På den måde kan standarder bidrage til en fortsat uddybning af det indre marked. Ved at fremme en tæt indbyrdes tilpasning af europæiske og internationale standarder fremmer Den Europæiske Union bedste praksis og øger synergieffekterne i globale værdikæder. Dette øger handelsstrømmene og europæiske virksomheders muligheder for at optrappe deres aktiviteter.

Et velfungerende europæisk standardiseringssystem bidrager til den generelle økonomiske vækst og støtter europæisk erhvervslivs innovation og globale konkurrenceevne. Det er også med til at sikre, at de niveauer for sikkerhed, sundhed og forbruger- og miljøbeskyttelse, der er fastsat i EU-lovgivningen, overholdes i praksis. Europæisk erhvervsliv er i hastig forandring på grund af indførelsen af en lang række innovative løsninger og digitale teknologier. Traditionelle økonomiske sektorer er også berørt af denne udvikling. De har alle behov, der kræver en standardiseringsindsats, som er understøttet af avancerede europæiske standarder og udviklet ved hjælp af et moderne og smidigt europæisk standardiseringssystem.

Denne meddelelse giver et overblik over, hvordan det europæiske standardiseringssystem fungerer, og gør status over de initiativer, der i de seneste år er iværksat for at støtte gennemførelsen af forordningen om standardisering, også i lyset af Den Europæiske Unions Domstols relevante praksis. I meddelelsen redegøres der for de foranstaltninger, som Kommissionen har truffet for yderligere at forbedre systemet, og som også omfatter særlige foranstaltninger, som Kommissionen i den nærmeste fremtid vil træffe for at forbedre effektiviteten, gennemsigtigheden og retssikkerheden for de aktører, der er inddraget i udarbejdelsen af harmoniserede standarder. Denne meddelelse er relevant i forbindelse med harmoniserede standarder, dvs. europæiske standarder, der er vedtaget på grundlag af en anmodning fra Kommissionen med henblik på gennemførelse af EU-harmoniseringslovgivning.

Det europæiske standardiseringssystem bygger på et offentlig-privat partnerskab mellem Kommissionen og standardiseringsaktørerne. Dets unikke karakter ligger i brugen af harmoniserede standarder. Disse standarder er blevet en del af EU-retten og giver, når de anvendes, producenter i hele det indre marked en formodning om overensstemmelse med kravene i EU-lovgivningen. Dette giver brugerne af harmoniserede standarder vigtig retssikkerhed og har især betydning for små og mellemstore virksomheder, da det giver dem mulighed for at markedsføre produkter, der er i overensstemmelse med EU-lovgivningen, uden ekstra omkostninger. Den såkaldte "nye lovgivningsmæssige ramme" er udformet som et fleksibelt og markedsbaseret system, som er bygget op omkring konsensus mellem industrien, små og mellemstore virksomheder og andre vigtige aktører, og som samtidig sikrer, at produkter, som er i overensstemmelse med harmoniserede standarder, også er i overensstemmelse med EU-lovgivningen.

Brugen af harmoniserede standarder giver brugerne retssikkerhed og stabilitet, hvilket reducerer producenternes omkostninger. Dette er igen vigtigt for investorer, men det lægger også et øget offentligt ansvar over på reguleringsmyndighederne, som på passende vis skal føre tilsyn med disse harmoniserede standarder.

Siden den trådte i kraft i 2013, har forordning (EU) nr. 1025/2012 (i det følgende benævnt "forordningen om standardisering") udgjort den primære retlige ramme for det europæiske standardiseringssystem, herunder fordeling af ansvarsområder og forpligtelser for de involverede aktører. Visse forbedringer i den praktiske gennemførelse af denne ramme skal foretages hurtigt, navnlig i lyset af Den Europæiske Unions Domstols praksis.

1. Det europæiske standardiseringssystems funktionsmåde

Harmoniserede standarder udvikles af en af de tre europæiske standardiseringsorganisationer på grundlag af en officiel anmodning fra Kommissionen (i det følgende benævnt "standardiseringsanmodning"), med det formål at støtte gennemførelsen af EU-lovgivningen. Disse standardiseringsanmodninger fastlægger, hvad der forventes af de europæiske standardiseringsorganisationer. De fastsætter navnlig, hvilke harmoniserede standarder der skal udarbejdes, og hvornår. Kommissionen udarbejder standardiseringsanmodningerne i en inklusiv og gennemsigtig proces sammen med medlemsstaterne.

Kommissionen og de europæiske standardiseringsorganisationer sikrer, at udviklingen af harmoniserede standarder er baseret på konsensus og er gennemsigtig og inklusiv. Navnlig overvåger Kommissionen nøje, om der i processen tages hensyn til input fra små og mellemstore virksomheder og interessenter, der repræsenterer alle dele af samfundet, som f.eks. forbrugere, arbejdstagere og miljøinteresser, idet deres bidrag forbedrer standardernes kvalitet. Når de europæiske standardiseringsorganer har udviklet en harmoniseret standard, vurderer Kommissionen, om den opfylder kravene i den tilsvarende EU-lovgivning og er i overensstemmelse med den oprindelige standardiseringsanmodning. Hvis Kommissionen konkluderer, at standarden er i overensstemmelse med anmodningen og EU-lovgivningen, træffer den afgørelse om at offentliggøre en henvisning til den pågældende standard i Den Europæiske Unions Tidende. Som følge heraf og efter Kommissionens afgørelse om at offentliggøre henvisningen i EU-Tidende vil standarden have retsvirkning i henhold til den relevante EU-lovgivning.